CELEX: 62021TN0765
Language: el
Date: 2021-12-07 00:00:00
Title: Υπόθεση T-765/21: Προσφυγή της 7ης Δεκεμβρίου 2021 — Imdea Materiales κατά Επιτροπής

14.2.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 73/50
            
         
      Προσφυγή της 7ης Δεκεμβρίου 2021 — Imdea Materiales κατά Επιτροπής
      (Υπόθεση T-765/21)
      (2022/C 73/64)
      Γλώσσα διαδικασίας: η ισπανική
      
         Διάδικοι
      
      
         Προσφεύγουσα: Fundación Imdea Materiales (Μαδρίτη, Ισπανία) (εκπρόσωποι: P. Suárez Fernández, J. Salinas Casado και Z. Marcos Vaquero, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να αναγνωρίσει ότι η Ευρωπαϊκή Επιτροπή παρέβη το άρθρο II.22.5 των γενικών όρων της σύμβασης, υπό τον τίτλο «FP7 Grant Agreement — Annex II General Conditions», και, ως εκ τούτου, να διατάξει την επανάληψη της διαδικασίας από τον χρόνο υποβολής παρατηρήσεων στην Ευρωπαϊκή Επιτροπή.
               
            
                  —
               
               
                  Να διαπιστώσει ότι δεν συντρέχει παράβαση των συμβατικών όρων εκ μέρους της IMDEA [Fundación Imdea Materiales] και, ως εκ τούτου, να μην εκτελεστούν τα επιβληθέντα μέτρα ανάκτησης και αποζημίωσης.
               
            
                  —
               
               
                  Επικουρικώς, κατ’ εφαρμογήν της αρχής της αναλογικότητας, να υπολογιστεί εκ νέου το ποσό που πρέπει να ανακτήσει η Ευρωπαϊκή Επιτροπή.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής η προσφεύγουσα προβάλλει τρεις λόγους ακυρώσεως.
      
                  1.
               
               
                  Με τον πρώτο λόγο προβάλλεται παράβαση από την Ευρωπαϊκή Επιτροπή του άρθρου II.22.5 των γενικών όρων, λόγω της άρνησης πρόσβασης της IMDEA σε έγγραφα και πληροφορίες, με αποτέλεσμα η τελευταία να μην μπορεί να τα λάβει υπόψη κατά τον χρόνο υποβολής των παρατηρήσεών της.
               
            
                  2.
               
               
                  Με τον δεύτερο λόγο προβάλλεται το αληθές των ποσών που δηλώθηκαν από την IMDEA στην Ευρωπαϊκή Επιτροπή όσον αφορά τους ερευνητές που συμμετείχαν στο πρόγραμμα Compose3, σε σχέση με τα άρθρα II.14 και II.15 των γενικών όρων.
                  Προσκομίζονται συναφώς πολυάριθμα έγγραφα, των οποίων η συνολική εκτίμηση οδηγεί στο συμπέρασμα ότι οι δαπάνες ήταν πραγματικές.
               
            
                  3.
               
               
                  Με τον τρίτο λόγο προβάλλεται παράβαση του άρθρου II.22.6 των γενικών όρων, η οποία προκύπτει από παραβίαση της αρχής της αναλογικότητας, καθόσον η Ευρωπαϊκή Επιτροπή δεν προέβη σε στάθμιση των επιβληθέντων μέτρων επιβολής κυρώσεων.